ועדת הפנים ואיכות הסביבה, כנסת 18, פרוטוקול מספר 198, 2010-05-10 12:10

דוד אזולאי: צהרים טובים לכולם.

דוד אזולאי: אני מתכבד לפתוח את ישיבת ועדת הפנים והגנת הסביבה.

דוד אזולאי: על סדר היום ביטול אכרזה על חלק משמורת הטבע הר מירון לפי תוכנית מספר ג/8292 – חמדת ימים.

דוד אזולאי: נתקבלה פנייתו של שר הפנים, מר אליהו ישי, מיום 14 בפברואר 2010, כדלקמן: "בהתאם לחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, סעיף 26(ב), אבקש את אישור הוועדה לביטול אכרזה על חלק משמורת הטבע הר מירון, לפי תוכנית ג/8292 – חמדת ימים.

דוד אזולאי: שמורת הטבע הר מירון הוכרזה לפי תוכנית מספר ג/97 ודבר הכרזתה פורסם בקובץ התקנות 1805 מיום 9 בדצמבר 1965.

דוד אזולאי: התוכנית שנדון באה להסדיר את שטח חמדת ימים, ליעד את השטח למגורים, לדרכים ולתיירות ונופש, לאפשר תוספת יחידות נופש ולבטל את תוכנית ג/1603 המאושרת במקום.

דוד אזולאי: בסך הכול מבוקש ביטול הכרזה על כ-18.62 דונם.

דוד אזולאי: השר להגנת הסביבה נתן הסכמתו לביטול הייעוד ביום 3 בפברואר 2010.

דוד אזולאי: מועצת גנים לאומיים, שמורות טבע ואתרים לאומיים, דנה בתוכנית בישיבתה מספר 103 מיום 5 בנובמבר 2001, ובישיבתה מספר 135 מיום 23 ביולי 2009, והחליטה לאשר את תיקון האכרזה.

דוד אזולאי: ראש המועצה האזורית מרום הגליל תומך בתיקון האכרזה לפי מכתבו מיום 29 ביולי 2009.

דוד אזולאי: אבקשך לקבוע את הנושא לדיון בהקדם.

דוד אזולאי: " נציגי משרד הפנים נמצאים כאן?

דוד אזולאי: בבקשה.

יסמין טלמון: אתחיל ברקע.

יסמין טלמון: מתחם החווה החקלאית שמכונה היום "חמדת ימים", ובעבר נקרא "טירת יעל", הוקם על-ידי ד"ר יעל בן-דור בשנת 1954 ויושבו שם 4 משפחות.

יסמין טלמון: בשנת 1964 הסוכנות היהודית, בסיוע משרד הבינוי והשיכון, בנתה להם מבני מגורים ועוד כמה מבני משק, כולל אכסניה לאורחים.

יסמין טלמון: בסוף שנת 1965 הוכרזה שמורת הטבע הר מירון כאשר היא כוללת בתוכה את אזור החווה.

דוד אזולאי: היכן הישוב הזה ממוקם?

יסמין טלמון: הוא נמצא מעל הישוב שפר, מול אמירים.

יסמין טלמון: בחווה הזאת, שנקראת "חמדת ימים", גרה כעת משפחה אחת.

יסמין טלמון: אנשי המקום נמצאים כאן אתנו ואני בטוחה שהם ישמחו לספק עוד הסברים, אם יידרשו, מעבר למה שאני אומר.

יסמין טלמון: כאשר השמורה הוכרזה, היא הוכרזה כאשר היא כוללת את שטח החווה.

יסמין טלמון: במהלך השנים התחלפו הבעלים.

יסמין טלמון: משנת 1967 הבעלים של המקום הוא מר יצחק תוויאור ומשפחתו שנמצאים כאן אתנו, ובאותה שנה נבנה, בסיוע הסוכנות ומשרד הבינוי והשיכון, בית המגורים של המשפחה.

יסמין טלמון: בשנת 1977 אושרה במקום תוכנית מספר ג/1603.

תומר רוזנר: לכאורה.

תומר רוזנר: היא לא אושרה.

יסמין טלמון: התוכנית הזאת מייעדת שטח לתיירות ונופש ושטח לבית המגורים של אנשי החווה.

יסמין טלמון: לאחר כעשור פנתה רשות שמורות הטבע דאז לתושבי המקום – תתקנו אותי אם משהו מן הפרטים שאני אומרת לא מדויק – וביקשה לשנות את תוכנית מספר ג/1603 משום שהשטח שיועד בתוכנית ההיא לפיתוח התיירות ולבינוי נמצא בלב חורש טבעי, צפוף ואיכותי והוא גם שטח שנצפה למרחוק.

יסמין טלמון: ביקשו מהם לעשות איזו תחלופה בתוך התוכנית ולהזיז את השטח לפיתוח לאזור שבמילא בנויים בו מבני המשק שכבר היו בנויים קודם לכן, ואת השטח הזה, שהוא שטח חורש טבעי, להחזיר כביכול להיות שמורת טבע.

יסמין טלמון: זאת התוכנית שמונחת כרגע בפני הוועדה, שהוכנה גם על-פי בקשת רשות שמורות הטבע ושבעצם מיטיבה עם התכנון, עושה את התכנון נכון יותר בשטח הזה.

יסמין טלמון: מהלכי התכנון התעכבו זמן רב, הרבה מאוד שנים, והגענו עד הלום לצורך ביטול האכרזה במקום הזה.

יסמין טלמון: זה התכנון במיטבו, כי השטח שמיועד לפיתוח בתוכנית הזאת במילא יש בו מבנים ואזור משקי והוא שטח שטוח יותר, בראש הגבעה או ההר, והשטח שנמצא במורד ושנצפה שוחרר מענייני בינוי ופיתוח.

יסמין טלמון: זאת התוכנית.

דוד אזולאי: נשאר משהו משמורת הר מירון?

יסמין טלמון: שמורת הר מירון משתרעת על פני 84,000 דונם.

יסמין טלמון: השטח שאנו מבקשים לגרוע כאן הוא 18 דונם.

יסמין טלמון: היו כבר גריעות משטח השמורה, נכון, בישובים שנמצאים בתחום או בצמוד לשמורה, למשל בבית-ג'אן ובחורפיש.

דוד אזולאי: כל אחד לקח קצת.

יסמין טלמון: נכון, יש נגיסות.

דוד אזולאי: חבר הכנסת נפאע, אל תתלונן.

דוד אזולאי: אם תרצה נתונים, ניתן לך.

דוד אזולאי: אתה יודע בדיוק כמה לקחו אנשי בית-ג'אן ואחרים.

תומר רוזנר: גם שפר לקח.

סעיד נפאע: 18 הדונם הללו הם בבעלות פרטית?

יצחק תוויאור: אולי אוכל להשלים את דבריה, אם מותר לי.

דוד אזולאי: מייד אאפשר לך.

דוד אזולאי: אני מבקש לשמוע קודם את נציגת רשות הטבע והגנים הלאומיים.

ענת יציב: הכנת התוכנית נבעה מבקשת רשות שמורות הטבע דאז להעביר את כל אזור הפיתוח מן הקטע הדרומי, שהוא מדרון של חורש טבעי ומפותח, לאזור הצפוני, שהוא השטח שבו הם קיבלו את הנחלה והיא מוחכרת להם, ולשחרר את הקטע הדרומי שהוא שמורת טבע.

ענת יציב: לאורך כל השנים ליווינו את מהלך התכנון, את בחירת המתכננים ואנו תומכים מאוד במהלך הזה, שהבינוי יהיה בתחום הנחלה שהם קיבלו, ולא בינוי במקום אחד ונחלה במקום אחר, כי אז אין שום רווח ובעצם מאבדים שני אזורים.

דוד אזולאי: 18 הדונמים שמדובר עליהם כרגע הם תוספת על מה שיש להם כבר?

ענת יציב: לא.

ענת יציב: הבינוי בתוכנית מופיע במקום הנכון שלו.

ענת יציב: הוא הבינוי שנמצא כבר בנחלה שהם קיבלו.

ענת יציב: כבר בשנת 1964 מכתב מן הסוכנות היהודית אישר שהבינוי קיים שם, עוד טרום השמורה.

ענת יציב: השמורה הוכרזה בשנת 1965.

ענת יציב: זה המקום הנכון.

ענת יציב: תוכנית ג/1603 המאושרת נמצאת מדרום לשטח הזה ולא בנחלה שהם קיבלו.

ענת יציב: אין בזה שום היגיון.

ענת יציב: כרגע אנו מבקשים שהתכנון יתאם למצב הקיים בשטח.

סעיד נפאע: אני מבקש לשאול שתי שאלות.

סעיד נפאע: שאלתי כבר ולא קיבלתי תשובה, מה מעמד האנשים שם מבחינת הבעלות, מעמדם הקנייני של האנשים במקום?

סעיד נפאע: אל תבינו מכך שאני מתנגד.

סעיד נפאע: השאלה השנייה, שמענו עכשיו הערה של כבוד היושב-ראש, שנגרעו שטחים גם בבית-ג'אן ובפקיעין.

סעיד נפאע: השאלה שלי, האם נכון שבבית-ג'אן לא נגרעו שטחים אלא ניתן היתר לשטחים?

סעיד נפאע: זה הבדל תהומי.

יסמין טלמון: ועוד איך נגרעו שטחים בבית-ג'אן.

סעיד נפאע: אולי תפרטי היכן נגרעו שטחים, מתי שונתה בכלל תוכנית השמורה בבית-ג'אן.

יסמין טלמון: בבית-ג'אן נגרעו 1,430 דונם לפי תוכנית המתאר של בית-ג'אן.

יסמין טלמון: יש שתי תוכניות מתאר של בית-ג'אן שהוגשו ביחד.

יסמין טלמון: בשנת 2002 נגרעו שם 1,430 דונם.

יסמין טלמון: זאת הגריעה הגדולה ביותר משמורת טבע וגן לאומי שנעשתה אי-פעם בכלל.

סעיד נפאע: השאלה שלי פשוטה.

סעיד נפאע: הגריעה כאן היא הוצאת השטח הזה, ביטול האכרזה על השטח הזה.

סעיד נפאע: בבית-ג'אן לא בוטלה האכרזה.

יסמין טלמון: בוטלה האכרזה וזה פורסם בקובץ תקנות 6192 מיום 22 באוגוסט 2002.

יסמין טלמון: אדוני מוזמן לראות.

דוד אזולאי: שלום אדוני, אני מבין שאתם בעלי הקרקע.

יצחק תוויאור: אנחנו מחזיקים בחוזה נחלה – חכירה לטווח ארוך במשק חקלאי החל משנת 1967, על סמך המלצת הסוכנות היהודית ומשרד החקלאות.

יצחק תוויאור: יש לי כאן את החוזה, וגם את המפה.

יצחק תוויאור: כאשר הגענו לחמדת ימים היו שם 4 משפחות.

יצחק תוויאור: לאחר מלחמת ששת הימים עזבו שלוש משפחות, המשפחה האחרונה עזבה בשנת 1978.

דוד אזולאי: היום אתם נמצאים שם לבד?

יצחק תוויאור: ברוך-השם ממשפחה אחת הפכנו ל-4 משפחות ויש כבר דור שלישי.

יצחק תוויאור: אנחנו נמצאים שם כבר 43 שנים, אשתי ואנוכי, והילדים נולדו שם.

דוד אזולאי: מה השימוש במקום?

יצחק תוויאור: יש לנו מטע זיתים עם רישיון של מועצת הפירות ומשרד החקלאות.

יצחק תוויאור: החווה החקלאית הוקמה בשנת 1953-54 ונקראה "טירת יעל".

יצחק תוויאור: גם בצילומי האוויר וגם במפות התכנון של הסוכנות היהודית משנת 1953-54 יש סימון, כל גב ההר הוא שטח עם מבני משק חקלאיים ומטעים.

יצחק תוויאור: זאת היתה חווה לגידול מטעים נשירים וגם מבני משק.

יצחק תוויאור: זה שטח מרעה.

יצחק תוויאור: החווה לא כל-כך הצליחה.

יצחק תוויאור: ראינו שמטע הזיתים הוא הדבר הטוב ביותר.

יצחק תוויאור: אנו מגדלים שם כבר 30 שנים.

יצחק תוויאור: יש לנו שמן זית טוב, אבל לא הבאתי כי אמרו לי לא להראות לוועדת הכנסת את שמן הזית.

יצחק תוויאור: בימים אלה לא צריך להראות ...

יצחק תוויאור: אנו מחזיקים בחוזה נחלה חקלאית, כפי שאמרתי, כאשר רכשנו את הנחלה מן המשפחות שעזבו.

יצחק תוויאור: הסוכנות היהודית ומשרד הבינוי והשיכון מימנו להן את מבני המשק ואת הבתים.

יצחק תוויאור: אנחנו חתמנו על חוזה ביסוס עם הסוכנות היהודית וקיבלנו את השטח הזה ממינהל מקרקעי ישראל כחוזה חכירה על סמך המלצת משרד החקלאות והסוכנות היהודית.

יצחק תוויאור: בשנת 1984, לפני 26 שנים, פנו אלינו אנשי רשות שמורות הטבע, כאשר גמרו לסלול לנו את הכביש משפר לחמדת ימים, ואמרו: נאפשר את סלילת הכביש לעם ישראל, שייהנה מן השמורה, אבל אנא מכם תבטלו את תוכנית מספר 1603.

יצחק תוויאור: אני לא עורך-דין, אבל אני יודע מה זה ששר הפנים חתום על תוכנית 1603.

יצחק תוויאור: מבחינתנו זה תוכנית מאושרת.

יצחק תוויאור: מאז שנת 1984, במשך 26 שנים עברנו את כל הוועדות והמשוכות שיכולות להיות: ועדה לשמירה על קרקע חקלאית, ועדה מקומית, ועדה מחוזית, מועצה ארצית, מועצה לאומית גנים לאומיים ושמורות טבע.

יצחק תוויאור: אני רוצה לקרוא לכם מתוך החלטת רשות הגנים הלאומיים ושמורות הטבע.

יצחק תוויאור: באחת מן ההחלטות בדיון על גריעת השטח, בסעיף (ג) כתוב שאחת הסיבות היא "עשיית צדק עם היושבים במקום מזה 34 שנים".

יצחק תוויאור: עברנו את כל הוועדות הללו.

יצחק תוויאור: אנחנו אנשים שומרי חוק.

יצחק תוויאור: לא בנינו שם שום דבר.

יצחק תוויאור: היו שם כמה החלפות של מבני אזבסט שבעבר לא ידעו שזה חס וחלילה לא בריא.

יצחק תוויאור: כבר 26 שנים אנו מריצים את התוכניות האלה.

יצחק תוויאור: אני מקווה שאם וכאשר ועדת הפנים והגנת הסביבה המכובדת תאשר לנו את התוכנית לא נצטרך להגיש את זה גם לקרמלין ושזאת תהיה תחנה סופית.

יצחק תוויאור: יש גבול.

יצחק תוויאור: אם הגריעה לא תתקבל אז התוכנית לא תתקבל, ואז יש את תוכנית 1603 שהיא הרבה יותר מזיקה, שגורעת משמורת הטבע שטח גדול יותר בעוד 4-5 דונמים.

יצחק תוויאור: מבחינתנו זאת תוכנית מאושרת שעברה את כל הפרסומים וכאן זאת החלפה.

יצחק תוויאור: אם לא יהיה מתן תוקף, לא יהיו היתרי בנייה, לא רק למבנים חדשים אלא גם למבנים שנבנו לפני 40 ו-50 שנים, ואם לא יהיו היתרי בנייה לא יהיה לנו רישיון עסק, וללא רישיון עסק לא תהיה תעסוקה, ואם אין תעסוקה יש התנתקות.

תומר רוזנר: אתם מנהלים עסק במקום?

יצחק תוויאור: יש לנו שם צימרים ומטע זיתים.

תומר רוזנר: ברישיון?

יצחק תוויאור: מבחינתי אדם שמקבל אישור ממינהל מקרקעי ישראל להפעלת צימרים ומקבל רישיון זמני מן המועצה האזורית, זה בהחלט ברישיון.

תומר רוזנר: רישיון זמני זה רישיון, אז יש לכם רישיון.

יצחק תוויאור: יש לנו רישיון זמני וכל שנה צריך לחדש אותו.

דוד אזולאי: אין יותר קבוע מן הזמני ...

יצחק תוויאור: רשות שמורות הטבע ליוותה אותנו בתוכנית הזאת.

יצחק תוויאור: היא מימנה את התוכנית, כי זה היה בבקשתה, וליוותה אותנו משנת 1984 ועד שנת 2001, ואז הגיעה אלינו גברת רוזה דיאמנט שמלווה אותנו בנאמנות ובמקצועיות כבר 9 שנים.

רוזה דיאמנט: אני נציגה של משרד האדריכלים "יהלום בגליל", משרד שעוסק בתב"עות ומלווה את התוכנית.

דוד אזולאי: מטעם משרד הפנים?

רוזה דיאמנט: אני מלווה אותם בכל הוועדות, לתכלית התוכנית.

יצחק תוויאור: אשמח לענות על שאלות אם דבר מה טעון בירור.

סעיד נפאע: אקדים ואומר שאני לא מתנגד.

סעיד נפאע: שיהיה לכם בהצלחה.

סעיד נפאע: הגעתי לדיון הזה, כבוד היושב-ראש, כדי להשמיע זעקה.

סעיד נפאע: הרי בבית-ג'אן, בפקיעין, בחורפיש, והיום גם בעוספייה ובדליית אל כרמל מתנהלת מלחמה ארוכת שנים עם רשות שמורות הטבע, וזה ידוע לכול.

דוד אזולאי: דרך אגב, בעוספייה ובדליית אל כרמל אמרו לי שיש סיכום והסכמה.

סעיד נפאע: אני לא מדבר על המקרה הזה.

סעיד נפאע: אני מדבר על פארק הכרמל.

תומר רוזנר: לגבי פארק הכרמל יש הסכמה עם רשות שמורות הטבע, אבל אין הסכמה עם התשתיות שם.

ואיל כיוף: זה עכשיו בדיונים לקראת סיכום.

סעיד נפאע: אני מבקש להשמיע את זעקתם של 740 בעלי בתים בלתי מאושרים, גם בדליית אל כרמל וגם בעוספייה, בגלל שרשות שמורות הטבע לא מוכנה להסכים לגריעה, אפילו במחיר של תיקוני קווים.

סעיד נפאע: אנו לא כל-כך רחוקים מחמדת ימים.

סעיד נפאע: אותם 3 בתים, לא על 18,000 דונם, אלא חלק מן המגרש הוא בתוך תוכנית המתאר וחלק מחוץ לתוכנית המתאר, בתוך השמורה, של קרוב ל-500 מטר.

סעיד נפאע: שלושת האנשים היו צריכים לבלות לא מזמן כמה חודשים טובים בכלא ולהיקנס ב-400,000 שקל.

סעיד נפאע: בבוא היום כאשר בוודאי יבואו בפני הוועדה הזאת עוד בקשות כאלה, אני תקווה שיהיה דין שווה לכולן.

סעיד נפאע: תודה.

דוד אזולאי: לא מזמן קיימנו כאן דיון על דליית אל כרמל ועוספייה וגם שם אישרנו.

דוד אזולאי: האמן לי, כאשר הבקשה תגיע לוועדה לא נעכב אותה, ואפילו נזמין אותך, למרות שאתה לא חבר הוועדה.

סעיד נפאע: אבוא.

סעיד נפאע: אני שמח מאוד להשתתף בדיונים שלכם.

מגלי והבה: עזבתי את ישיבת נשיאות הכנסת כי אני רואה חשיבות רבה מאוד לדיון הזה.

מגלי והבה: אני חסיד התפיסה לפיה קודם חיי אדם ואחר-כך דברים אחרים.

מגלי והבה: לצערי הרב תפיסת העולם של חלק מן "הירוקים" – רשות שמורות הטבע, הגנים הלאומיים – שקודם באים החיות והטבע ואחר-כך בני האדם, סדר עדיפויות הפוך.

מגלי והבה: אותם אנשים לא הבינו כאשר קיבלו את ההחלטות על אכרזה על המקום כשמורת טבע, שבזכות האנשים שחיו שם השמורה הזאת נשמרה.

מגלי והבה: אנו רואים מה עושה רשות שמורות הטבע והגנים הלאומיים לאוכלוסייה שחיה שם.

מגלי והבה: אני בעד שיאשרו את הבקשה הזאת לביטול האכרזה על 18 דונמים.

מגלי והבה: אני מברך על הבקשה ורוצה שיאשרו אותה.

מגלי והבה: אבל אני מבקש לומר לרשות שמורות הטבע והגנים הלאומיים, לא אהסס להתחיל להחתים חברי כנסת.

מגלי והבה: אם תמשיכו בדרך שאתם מטפלים באוכלוסייה, לא לאפשר לאנשים לנצל את הקרקע שלהם, לא לאפשר לאנשים לבנות בקרקע שלהם ולחיות את חייהם, תמצאו את עצמכם בפני בקשה לא לביטול אכרזה על 18 דונמים אלא לביטול אכרזה על שטחים גדולים בהרבה.

מגלי והבה: אנו נתקלים בכל מיני ועדות בעמדות קשות מאוד וקיצוניות, וכל אחד מפיל את זה על האחר.

מגלי והבה: רשות שמורות הטבע אומרת שיש את המועצה, וכאשר המועצה מאשרת אומרים שצריך קבלת החלטות.

מגלי והבה: כאשר הנושא נוגע להם אז הכול מצוין.

מגלי והבה: כאשר רוצים להקים את חורשים, אין בעיה לרשות שמורות הטבע; כאשר רוצים להקים בית-ספר שדה בהר מירון, אין בעיה לרשות שמורות הטבע; כשרוצים להציב איזה מתקן שנוגע לרשות שמורות הטבע, אין בעיה.

מגלי והבה: כאשר אזרח מבית-ג'אן שמשפחתו חיה שם כבר מאות שנים רוצה ליישר את הקרקע שלו, לבנות בה או להסדיר אותה, פתאום יש בעיה.

מגלי והבה: לא ייתכן שהמיעוט שבמיעוט שבמיעוט ימשיך לכפות את דעתו על הרוב שברוב.

מגלי והבה: אדוני היושב-ראש, אנחנו שומרי חוק, אבל אם המדיניות הזאת תמשיך בצורה כזאת אני אהיה בין חברי הכנסת שיציינו אותם גם כאן וגם בעולם כמי שהוא נגד הטבע.

מגלי והבה: אתחיל להחתים אנשים בדרישה להוציא את כל האזורים האלה מאחריות רשות שמורות הטבע.

מגלי והבה: אני מגיע לוועדות תכנון ובנייה.

מגלי והבה: יש תוכניות מתאר מאושרות, או תוכניות מפורטות מאושרות.

מגלי והבה: "מטרטרים" את האזרח ושולחים אותו לקבל כל מיני אישורים.

מגלי והבה: אני מכיר עשרות מקרים של אנשים שיש להם אישורים, יש להם רישיונות וכאשר הם מבקשים לבנות "מטרטרים" אותם ללא צורך.

מגלי והבה: כשזה נוגע לרשות שמורות הטבע, יש בעיה.

מגלי והבה: יש המון בעיות באזור השמורה הזאת.

מגלי והבה: האנשים שגרים באזור, אנשי בית-ג'אן ואני בטוח שגם אנשי חמדת ימים חרדים לטבע יותר מאשר רשות שמורות הטבע, אלה שיושבים בתל-אביב ומידי פעם רוצים לטייל בצפון.

מגלי והבה: אני אומר דברים קשים אבל אני רואה את זה בפועל.

מגלי והבה: כאשר יש שריפה, מי שרץ ראשון זה האנשים הקרובים שמתקשרים ומנסים לפעול על מנת שהטבע יישמר.

מגלי והבה: יש דרך שמחברת בין בית-ג'אן וחורפיש.

מגלי והבה: היא חוסכת זמן לכל התושבים שם והיא לא פוגעת בטבע, להיפך, כי מי שנוסע בדרך הזאת ורואה שיש דברים לא תקינים בטבע יכול לדווח ולהסדיר את הדברים.

מגלי והבה: רשות שמורות הטבע אישרה לפרוש חלק מן הדרך, במקום שמוצבת בו אנדרטה.

מגלי והבה: הדרך השנייה, שאורכה 3-4 קילומטרים, לא אושרה.

מגלי והבה: כתוצאה מכך היום אנשים נוסעים שם, גם אם לא על כל הדרך יש אספלט, ומסכנים את עצמם כי זה חוסך להם זמן.

מגלי והבה: בדיון של ועדת הפנים והגנת הסביבה אני אומר לרשות שמורות הטבע: תתחילו לחשוב על בני האדם.

מגלי והבה: אם זה לא יהיה, אני קורא לחבריי, גם לחבר הכנסת דב חנין שנכנס הרגע, אני יודע עד כמה נלחמנו לשמור על הטבע במקומות כאלה ואחרים והיינו פעילים בנושא הזה ונמשיך להיות פעילים, אבל יש גבול להתעללות של רשות שמורות הטבע וכל הגופים האלה באזרחי מדינת ישראל.

דוד אזולאי: תודה רבה.

דוד אזולאי: אדוני, רציתי לשאול, המבנים הקיימים היום במקום הזה חוקיים כולם?

יצחק תוויאור: המבנים הללו נבנו עד שנת 1964.

יצחק תוויאור: יש כאן תצלומי אוויר.

יצחק תוויאור: אני יכול להראות לוועדה שכל המבנים מסומנים בתצלומי אוויר מ-26 בדצמבר 1964.

תומר רוזנר: צימרים מעץ לא נבנו ב-1964.

יצחק תוויאור: היו שם 4 משפחות, בית אורחים, מחסנים, לולים ובתי אימון.

יצחק תוויאור: אני מודה ומתוודה שהמבנים האלה הפכו לצימרים, כי אנחנו צריכים לחיות ממשהו, ולכן הגשנו בקשה וקיבלנו היתרים זמניים.

יצחק תוויאור: אבל בפועל לא נבנו שם מבנים חדשים.

נבו תוויאור: הם מצופים בעץ.

ישורון תוויאור: זה עץ טוב ...

תומר רוזנר: יש לי שתי הערות.

תומר רוזנר: לגבי התוכנית משנת 1977, כפי שהערתי בהערת ביניים, לתוכנית הזאת אין תוקף משפטי מכיוון שהיא לא אושרה לפי חוק שמירת הטבע והגנים שהיה גם בזמנו בתוקף.

תומר רוזנר: לכן היא תוכנית שאין לה שום תוקף סטטוטורי.

תומר רוזנר: אבל זה רק ברמה ההיסטורית.

יצחק תוויאור: אתה אומר שמשרד הפנים כאן בעצם משקר?

תומר רוזנר: משרד הפנים פעל שלא כדין.

יצחק תוויאור: מה כאזרח עליי להבין?

תומר רוזנר: יש לך תביעה טובה נגד משרד הפנים.

יצחק תוויאור: אני רואה שהתקנון הזה של אישור ועדת הפנים יצא ב-1979, והבקשה היא מ-1977.

תומר רוזנר: המצב המשפטי פשוט מאוד: התוכנית הזאת חסרת כל תוקף מבחינת החוק.

תומר רוזנר: זה המצב, מה לעשות.

יצחק תוויאור: אני קורא כאן שהאישור של ועדת הפנים של הכנסת לגבי הגריעה יצא ב-1979.

תומר רוזנר: אין אישור של ועדת הפנים והגנת הסביבה.

יצחק תוויאור: השאלה אם דנו עד היום בגריעה.

יצחק תוויאור: אחרי שהיה האישור של משרד הפנים, כאשר שר הפנים חתם על התוכנית, האם התקיימו דיונים בוועדת הפנים?

רוזה דיאמנט: לא היה ביטול אכרזה.

דוד אזולאי: לא היתה פנייה של משרד הפנים לוועדת הפנים והגנת הסביבה לצורך ביטול אכרזה.

יצחק תוויאור: אז אנחנו החלוצים.

תומר רוזנר: כרגע זה הדיון הראשון שמתקיים כאן בנושא הזה.

יצחק תוויאור: מזל טוב.

תומר רוזנר: מכל מקום, לאחר שבדקנו עם גורמי המקצוע השונים את הבקשה שמונחת בפני הוועדה כרגע, המלצתנו היא לאשר את הבקשה בחלקה, כך שלא יאושר החלק המתייחס לשטח נוסף לחניה שהוא מעבר לשטחים הקיימים היום.

תומר רוזנר: ניתן לאפשר את מקומות החניה הנדרשים בין המבנים הקיימים ואין צורך בשטח נוסף.

תומר רוזנר: מדובר בשטח של כדונם, או קצת פחות מדונם, שאנו ממליצים לא לאשר את גריעתו.

תומר רוזנר: כל השאר – לשיקול דעתכם.

דוד אזולאי: ואם יגישו תוכניות בבקשה להיתר ויקבלו היתרים, למה לא להוסיף להם את זה?

תומר רוזנר: כי אין צורך בזה.

מגלי והבה: לא הבנתי למה לא לאשר גם את שטח החניה.

מגלי והבה: אתה רוצה שהנהגים יעלו על הצמחייה ויחנו עליה?

תומר רוזנר: אנחנו לא מהנדסים כמובן, אבל על-פי התשובות שקיבלנו מן הגורמים המקצועיים, יש מרחקים גדולים בין המבנים הקיימים.

תומר רוזנר: אפשר להכשיר את מקומות החניה בין המבנים שקיימים שם כבר.

תומר רוזנר: הרי המבנים מפוזרים בשטח.

סעיד נפאע: ההבדל הוא של דונם אחד?

תומר רוזנר: משהו כזה.

סעיד נפאע: אני מציע קודם כול שתבקר במקום.

תומר רוזנר: ביקרתי בו ואפילו נהניתי משירותי האירוח ומן הקונצרט.

דוד אזולאי: למען הגילוי הנאות היית צריך להגיד את זה בתחילת הישיבה.

יצחק תוויאור: ראשית, לא אנחנו תכננו את החניה אלא היא תוכננה על-ידי הגורמים הירוקים ואנו פשוט קיבלנו את התוכנית כך.

יצחק תוויאור: שנית, אנחנו לא נקטוף ולא נעקור עץ אחד בשמורה.

יצחק תוויאור: יש לנו פקח במשפחה שלא נותן לי לעקור אפילו שתיל אחד.

יצחק תוויאור: אם נעשה משהו במסגרת התוכנית זה רק גיזום, כדי שיוכלו לחנות מתחת לעצים, כפי שהיום חונים אצלנו בין הזיתים.

יצחק תוויאור: בשום פנים ואופן לא נכרות אף עץ.

יצחק תוויאור: אני מוכן להגיש הצהרה כזאת בכתב כהתחייבות.

יצחק תוויאור: חבל לקלקל תוכנית כזאת שעברה כבר את כל האישורים ולחייב להכניס בה שינויים.

דוד אזולאי: מה אומרת נציגת משרד הפנים על הצעת היועץ המשפטי לוועדה?

יסמין טלמון: יש אפשרות טכנית לבטל אכרזה על פחות מאשר נדרש בתוכנית הזאת ולהשאיר את השטח שמיועד לחניה כחלק משמורת הטבע המוכרזת, בכפוף להתחייבות שלא תהיה שם סלילה או פריצה, שעבודות החניה לא ישנו את השטח.

יסמין טלמון: אם זה יכול לעזור, זה אפשרי.

דוד אזולאי: את אומרת להשאיר להם את זה או לא?

יסמין טלמון: הריבוע הזה של החניה יישאר חלק מן השמורה המוכרזת, לא תבוטל בו האכרזה על-פי ההצעה הזאת.

יסמין טלמון: יכולות להיות גם וריאציות אחרות.

סעיד נפאע: זה ידרוש את שינוי התוכנית.

יצחק תוויאור: זה רע מאוד.

יצחק תוויאור: 26 שנים אנו עוברים את כל הוועדות, פרט לקרמלין.

תומר רוזנר: זה לא דורש לשנות את התוכנית.

תומר רוזנר: הייעוד לא יהיה שונה מן הקיים היום, לכן לא צריך לשנות.

רוזה דיאמנט: אבל יצטרכו להגיש את כל התוכנית מחדש ולגשת גם לוועדה המחוזית.

יצחק תוויאור: זה טרטור גדול.

תומר רוזנר: לא הייתי מעלה את ההצעה הזאת אילו חשבתי שיש בה כדי לדרוש מכם לעבור שלושה מדורי גיהנום, לא שבעה, או אפילו אחד.

תומר רוזנר: תוכלו לצאת לדרך עם התוכנית החדשה ללא כל בעיה.

יצחק תוויאור: אני מוכן לתת לכם מכתב חתום, שאנו מתחייבים לא לגעת בשטח הזה.

תומר רוזנר: נכון, אנחנו מציעים לא לגרוע אותו, ואתם לא תגעו בו.

יצחק תוויאור: אין בעיה, אתה מתפרץ לדלת פתוחה, אבל רק לא לשנות תוכניות.

תומר רוזנר: אנחנו לא מתכוונים לשנות את התוכניות.

יסמין טלמון: זה לא כל הפרוצדורה.

דוד אזולאי: אני רוצה להניח את דעתם של האנשים כאן.

דוד אזולאי: גברתי נציגת משרד הפנים, שואלים, ובצדק, אחרי שעברו כל-כך הרבה שלבים עד שהגיעו הלום, האם כתוצאה מן הגריעה החלקית של דונם שלא נאשר בתוך הבקשה הם יצטרכו להגיש תוכניות חדשות לפרויקט שלהם?

יסמין טלמון: הם לא יצטרכו להתחיל את כל הדרך התכנונית מהתחלה.

יסמין טלמון: הם יצטרכו להגיש לצורך מתן תוקף לתוכנית סט חדש של תוכניות עם התיקון, שהאזור שמסומן כחניה יסומן כשמורת טבע.

רוזה דיאמנט: עוד פעם נצטרך להכין את התוכנית, להגיע לוועדות ולהפקיד את התוכנית.

רוזה דיאמנט: זה גם זמן שלי כמי שמכינה את התוכנית.

יצחק תוויאור: יש לזה גם עלות כספית.

רוזה דיאמנט: למה?

תומר רוזנר: למה – כי זה על שטח של שמורת טבע.

יצחק תוויאור: אבל אני מתחייב לא לגעת בו.

תומר רוזנר: ואם לא תהיה שם בעתיד?

יצחק תוויאור: אפילו אם ארצה לסדר שם מקום חניה, אצטרך אישורים והיתרים.

יצחק תוויאור: זה יהיה כפוף להיתר.

תומר רוזנר: זה דורש מן המתכננת הנכבדה לגשת למחשב, להוריד את הריבוע הזה מן התוכנית ולהגיש אותה מחדש.

תומר רוזנר: זה עבודה של לא יותר מחצי שעה.

ענת יציב: אפשר לעשות את זה באופן פשוט יותר.

ענת יציב: השטח המאושר בקטע הזה הוא שמורת טבע, והמצב המוצע בשטח הזה יהיה אותו דבר, גם כן שמורת טבע, ואז הקו הכחול נשאר אותו דבר.

תומר רוזנר: בוודאי.

תומר רוזנר: אין שום שינוי.

תומר רוזנר: לכן זה עבודה של רבע שעה במחשב.

רוזה דיאמנט: מאוד מעניין אותי מדוע אתם חושבים שהעבודה שלי כל-כך פשוטה.

רוזה דיאמנט: טכנית, זה עבודה קשה.

רוזה דיאמנט: נהיה חייבים להגיע שוב לוועדה המחוזית.

דוד אזולאי: אני רואה את המפה.

דוד אזולאי: יש כמעט נתק בין השטח שאנו מבקשים לא לצרף.

דוד אזולאי: לכן חשבתי שזה לא יכול לגרום לשום עיכוב, במיוחד שכך אומרים כאן אנשי המקצוע.

דוד אזולאי: הרי תוכלו להשתמש בזה בתנאים שאתם אומרים.

רוזה דיאמנט: אנו סבורים שטוב שיהיה מקום חניה.

רוזה דיאמנט: עדיף להשאיר את זה כחניה אבל לקבוע את כל ההתניות.

יצחק תוויאור: חניה עם מגבלות.

יצחק תוויאור: אנחנו צריכים גם לשמור על הטבע.

יצחק תוויאור: האם רוצים שכל המכוניות ייכנסו אל תוך שטח הצימרים או לשטח הזיתים ויחנו בצורה לא מסודרת?

יצחק תוויאור: כך תהיה לנו שם רחבה קטנה.

דוד אזולאי: גם היום אתה יכול להשתמש ברחבה הזאת.

דוד אזולאי: הרי אם אתה לא מתכוון לגעת בצמחייה או להוריד אף עץ, אתה יכול להשתמש בזה גם היום.

רוזה דיאמנט: אני רק רוצה לחסוך את הצורך להגיש שוב את התוכניות לוועדה המחוזית.

ליאורה תוויאור: יש שם עצי זית.

תומר רוזנר: אתם אומרים שאתם לא מתכוונים לגעת בהם.

יצחק תוויאור: כבוד יושב-ראש הוועדה, עברנו לא שבעה מדורי גיהנום אלא 25 שנים.

דוד אזולאי: אף אחד כאן לא מתכוון להקשות עליכם את הדברים.

תומר רוזנר: תצטרכו להגיש סט תוכניות חדש לוועדה בכל מקרה, גם אם לא יהיה שינוי.

ענת יציב: הם יצטרכו להגיש מחדש סט תוכניות עם חתימה.

ליאורה תוויאור: למה?

תומר רוזנר: כי זה החוק.

ענת יציב: אחרי שהשר חותם על הגריעה התוכנית צריכה להגיע שוב לוועדה המחוזית, זה סדר הדברים.

דוד אזולאי: הם צריכים להגיש תוכנית מעודכנת לוועדה המחוזית ולחתימת השר, זה בכל מקרה צריך לקרות.

דוד אזולאי: זה לא מקשה עליהם את החיים יותר.

רוזה דיאמנט: זה מקשה על החיים, מכיוון שנצטרך לעבור את הוועדה המחוזית כאשר אנו משנים ייעוד.

יצחק תוויאור: זה יתמשך עוד שנתיים.

ענת יציב: אתם גם יצאתם מכאן לפני חודש עם תיקונים, אפילו בתקנון, לא רק בתסריט.

יצחק תוויאור: כבוד יושב-ראש הוועדה, הוועדה המקומית מסרבת לדון בהיתרי בנייה ולגליזציה עד שיקבלו אישור מוועדת הפנים והגנת הסביבה של הכנסת.

דוד אזולאי: יש לכם אישור של ועדת הפנים והגנת הסביבה.

דוד אזולאי: במקום 16.8 דונם שנתבקשו בבקשה, הורדנו את זה בפחות מדונם אחד וכל שאר השטח מאושר על-ידינו לגריעה משטח השמורה.

יצחק תוויאור: השאלה האם ייצא מכתב מטעם משרד הפנים לוועדה המקומית, שהיא יכולה לדון בעניין היתרי הבנייה והלגליזציה על סמך החלטת ועדת הפנים והגנת הסביבה.

דוד אזולאי: כן, בוודאי.

יצחק תוויאור: אפשר להוציא מכתב כזה?

ליאורה תוויאור: בזה תלויה הפרנסה שלנו, כדי לממן את כל הדברים הללו.

תומר רוזנר: מדבריך אני מבין עכשיו שהמבנים אינם חוקיים.

תומר רוזנר: אתה אומר שצריכה להיות לגליזציה, כלומר משהו לא חוקי שצריך לאשר אותו.

יצחק תוויאור: בוודאי.

יצחק תוויאור: אם הכול היה חוקי לא היינו יושבים כאן.

תומר רוזנר: אז זה דבר ראשון, שלא כפי שנאמר קודם.

יצחק תוויאור: שאלת על רישיון עסק.

יצחק תוויאור: המבנים הללו נבנו על-ידי מדינת ישראל ומשרד הבינוי והשיכון בשנת 1964.

יצחק תוויאור: אם יש טענות לגבי היתרי בנייה, הן מופנות למדינת ישראל ולא אלינו.

יצחק תוויאור: אנחנו שילמנו עבור כל המבנים הללו טבין ותקילין.

תומר רוזנר: באשר לשאלתך, ועדת הפנים והגנת הסביבה תאשר היום את הגריעה כפי שתאשר ותוציא מכתב על כך לשר הפנים.

תומר רוזנר: במכתב הזה ייאמר שהוועדה מאשרת את הגריעה.

תומר רוזנר: אנחנו לא יכולים לתת הוראות לוועדה המקומית מה לעשות או לא לעשות.

תומר רוזנר: נציגת משרד הפנים, אינני יודע אם היא יכולה לתת לוועדה המקומית הוראות מה לעשות או לא לעשות.

יסמין טלמון: אני יכולה לדווח לוועדות, בוודאי לוועדה המחוזית, עם העתק לוועדה המקומית, על הדיון שנערך כאן ומה היתה ההחלטה.

דוד אזולאי: ואז בעצם הדיון התכנוני על ההיתרים יוכל להתחיל.

יצחק תוויאור: השאלה אם יש תוקף לתוכנית.

יסמין טלמון: עדיין לא.

יסמין טלמון: קודם תתבצע הגריעה, שר הפנים יחתום על הגריעה על-פי הנחיית ועדת הפנים.

דוד אזולאי: תוקף להיתר – זה לא אנחנו.

דוד אזולאי: אנחנו נדרשנו כרגע לגרוע חלק מן השמורה לטובת העניין הזה, ואת זה עשינו בוועדה.

דוד אזולאי: לא מילאנו את כל בקשתו של שר הפנים, נכון, רק 90% מבקשתו של שר הפנים.

דוד אזולאי: זה עדיין לא מעכב את כל ההליכים האחרים.

דוד אזולאי: גם מגרש החניה שאדוני מדבר עליו, בסופו של דבר תשתמשו בשטח הזה.

דוד אזולאי: זה לא יהיה בתוכניות, אבל תוכלו להשתמש בזה.

רוזה דיאמנט: למה לא לאשר, אפילו בתנאים, שזה יהיה חניון?

רוזה דיאמנט: הכי טוב לא להיכנס עם כל-כך הרבה רכבים אל תוך השטח, לא לפגוע עוד יותר ביער.

מגלי והבה: למה להוסיף התניה על התניה?

מגלי והבה: אדוני, גם אתה מסתובב בתוך העם, לא באת מלמעלה.

מגלי והבה: הם עדיין חושבים שכל עיכוב טוב להם, ואנחנו חושבים שצריך לפתור את הבעיה אחת ולתמיד.

יצחק תוויאור: בינואר 2009 חתמה הוועדה המחוזית על מתן תוקף לתוכנית.

יצחק תוויאור: הנה החתימות והתאריכים.

יצחק תוויאור: במשך שנה וחצי הבקשה עברה מעוזר שר הפנים לשר הפנים לשר להגנת הסביבה לשר הפנים בחזרה ולוועדת הפנים והגנת הסביבה של הכנסת, שנה וחצי.

יצחק תוויאור: בינתיים באים בטענות שזה לא לגלי וכולי.

יצחק תוויאור: מה זה?

יצחק תוויאור: צריך לסיים את העניין הזה פעם אחת ולתמיד.

נבו תוויאור: אנחנו מחויבים למשל לעשות את פרויקט הביוב, שעלותו כמיליון שקל.

נבו תוויאור: אנחנו לא יכולים להתחיל את הפרויקט, המועצה לא יכולה לטפל בתכנון עד שהתוכנית תאושר.

ישורון תוויאור: ואז נוצר עוד יותר נזק.

דוד אזולאי: עליך לדעת, קיבלנו פנייה לפני 3 שבועות וקיימנו דיון היום.

דוד אזולאי: כלומר, העיכוב לא אצלנו.

דוד אזולאי: נסיים היום את הדיון, נוציא מכתב לשר הפנים ושר הפנים יקבל את הודעת ועדת הפנים והגנת הסביבה.

דוד אזולאי: יושבת כאן נציגת משרד הפנים שמכירה את המלאכה.

דוד אזולאי: היא תעביר את הדברים לנוגעים בדבר.

דוד אזולאי: מבחינתנו מחר ייצא המכתב ולא יהיו עיכובים.

מגלי והבה: כאשר אני קורא את המכתב בלי להכיר את החומר, כל מה שאנו מדברים עכשיו הוא נושא חדש.

מגלי והבה: זאת הבקשה של שר הפנים של מדינת ישראל, מר אליהו ישי, על כל התוכנית עם כך וכך דונמים בסך הכול, וכולם מסכימים.

מגלי והבה: מדוע עכשיו אנחנו מנסים להוציא דונם אחד מחוץ לתוכנית?

תומר רוזנר: אז בשביל מה אנחנו דנים?

דוד אזולאי: אנחנו לא חייבים לקבל כל פעם את המלצת השר כפי שהוגשה, ככתבה וכלשונה.

מגלי והבה: אבל בדרך כלל בוועדה הזאת, אני שמח להודיע לך שאנו מכבדים את שר הפנים ומקבלים כל המלצה שלו.

דוד אזולאי: זכותכם.

דוד אזולאי: לכן אתם כאן.

דוד אזולאי: הדברים יבואו להצבעה וכל אחד יחליט כרצונו.

סעיד נפאע: בהמשך לדבריו של חבר הכנסת והבה, כל הגורמים המקצועיים הנוגעים בדבר אישרו את התוכנית, ארבעה גורמים.

מגלי והבה: כל הגורמים אישרו אחד לאחד: "מועצת גנים לאומיים, שמורות טבע ואתרים לאומיים, דנה בתוכנית בישיבתה מתאריך ... והחליטה לאשר את תיקון האכרזה".

מגלי והבה: כאילו אנחנו משחקים בעצמנו.

דב חנין: הם דנו, אבל זה לא אומר שאנחנו לא צריכים לדון.

דב חנין: השאלה לגופו של עניין.

מגלי והבה: כמי שנלחם על זכויות האדם - - -

דב חנין: זכויות אדם הן לא זכויות חניה.

דב חנין: אפשר למצוא לחניה פתרון אחר.

דב חנין: בכל זאת אנו עוסקים בשמורת טבע.

דב חנין: אם היה מדובר כאן, למשל, כפי שאדוני מכיר היטב, בעניין חייהם של התושבים שרוצים להתפרנס ולחיות - - -

ליאורה תוויאור: זה בדיוק העניין.

ליאורה תוויאור: זה משמש אותנו לפרנסה.

ליאורה תוויאור: זה מעכב את אישור התוכנית.

דב חנין: לחניה אתם יכולים למצוא פתרון אחר.

מגלי והבה: אתה מעדיף שאנשים יחנו על העצים בטבע?

דב חנין: לא, שבגדר התוכנית, בתוך המתחם יימצאו פתרונות חניה.

ישורון תוויאור: הגורמים המקצועיים קבעו את זה.

ישורון תוויאור: הם דרשו מקום חניה מוסדר ולא מאפשרים חניה בין העצים.

ישורון תוויאור: יש כנראה גם חוק חניות.

רוזה דיאמנט: היום בפועל המקום מיושר ויש בו פחות עצים.

רוזה דיאמנט: על זה מבוססת ההחלטה שלכם.

רוזה דיאמנט: אתם קבעתם את המיקום של החניה.

דב חנין: לדעתי הצעת היועץ המשפטי לוועדה היא הצעה מצוינת.

דב חנין: היא שוקלת את האינטרסים השונים ומבטאת גם איזו אמירה של הוועדה, שאנו כן רוצים להתחשב, אבל אנו גם זהירים כאשר מדובר בשמורת טבע.

דוד אזולאי: מה שמניח את דעתי, שזה לא גורם לשום עיכוב מבחינתכם.

דוד אזולאי: אם היה עיכוב כלשהו כתוצאה מהחלטת הוועדה אז הייתי חושב פעמיים, אבל אין כאן עיכוב.

דוד אזולאי: אותה פרוצדורה של 16.8 דונמים תהיה גם על 15.8 דונמים, או כמה שזה ייצא בסופו של דבר, תעשו אתם את החישובים.

סעיד נפאע: מה נמצא כעת בין הבניינים?

יצחק תוויאור: זיתים.

ליאורה תוויאור: גם בחניה הזאת יש זיתים.

ליאורה תוויאור: לא משתמשים בשטח הזה בכלל.

יצחק תוויאור: אין לנו מקום שם.

ישורון תוויאור: אדוני היועץ המשפטי, היית במקום ואתה יכול לזכור היכן ממוקמים העצים והמבנים.

דוד אזולאי: בסופו של דבר גם השטח שלא ייגרע מן השמורה עומד כמעט לחלוטין לרשותכם.

דוד אזולאי: אף אחד לא יבדוק בציציות.

דוד אזולאי: לכן אני מציע לקבל את הצעת הפשרה של היועץ המשפטי לוועדה.

דוד אזולאי: אנחנו נצביע על ההצעה ומי שירצה יוכל לתמוך בה.

ליאורה תוויאור: אנחנו יכולים להראות לכם במפה שבשטח המיועד לחניה יש עצי זיתים שנטענו על-פי חוק.

ליאורה תוויאור: בכל החניות שלנו שם אנו גוזמים את העצים כך שאפשר יהיה לחנות ביניהם.

ליאורה תוויאור: אם נצטרך, לא נעקור את העצים שנטענו עבור החניה.

ליאורה תוויאור: זה לא חניה עם בטון ומלט, אלא זה בין כה וכה בין העצים.

ליאורה תוויאור: אם נעשה חניון – ואנחנו מוכנים להתחייב שלא נעשה – בואו נגזום שם את הזיתים שלנו, העיקר שזה לא יעכב את אישור התוכנית כי הפרנסה שלנו תלויה בזה.

ישורון תוויאור: גם כדי לבנות חניה כזאת צריך אישורים.

ישורון תוויאור: אי אפשר לבוא סתם עם שוּפֶל לשם.

ישורון תוויאור: לכן אי אפשר לבנות שם חניון ללא אישורים.

ואיל כיוף: אני מבקש להבהיר את עמדת משרד התיירות.

ואיל כיוף: אנחנו בעד הגריעה הזאת, בעד להסדיר את מתחם התיירות שקיים שם כבר היום.

ואיל כיוף: בהסדרה הזאת אפשר להסדיר גם את החניה וגם את הביוב, נושא שלא עלה כאן במלואו.

ואיל כיוף: אינני יודע אם המשרד להגנת הסביבה שותף לדיונים האלה, אבל זה חלק מן הדיונים שצריך לקיים.

ואיל כיוף: אם זה יגיע לוועדה המחוזית – אני במקרה הנציג של משרד התיירות בוועדה המחוזית – נלווה אותם גם שם.

דוד אזולאי: רבותי, אנחנו מעמידים להצבעה שתי הצעות.

מגלי והבה: אני לא חבר בוועדה, אבל אני יכול לעשות גיוס של חברי כנסת.

דוד אזולאי: אין בעיה.

דוד אזולאי: אם תגיד לי שאתה רוצה לדחות את ההצבעה ב-5 דקות, אאפשר לך.

מגלי והבה: לבי על האזרחים האלה.

דוד אזולאי: אף אחד לא אמר שלא.

דוד אזולאי: חבר הכנסת מגלי והבה, נאמרה כאן אמירה וצריך לקבל אותה.

דוד אזולאי: גם לי לפעמים קשה, אבל אני מוכן לקבל את הדברים, במיוחד שזה לא פוגע באנשים.

דוד אזולאי: אני מבקש להעמיד להצבעה את ההצעה של היועץ המשפטי לוועדה, שמבקש להוריד את הקטע המסומן בתסריט באדום ולאשר לגרוע את החלק הנוסף מן השמורה.

דוד אזולאי: אני מצביע על ההצעה בכללותה.

דוד אזולאי: אנחנו גורעים את השטח המבוקש, פרט לקטע שמסומן באדום.

דוד אזולאי: הראיתי לך את זה במפה כדי שנדע על מה אנו מצביעים.

דוד אזולאי: מי בעד ההצעה?

דוד אזולאי: מי נגד?

דוד אזולאי: מי נמנע?

דוד אזולאי: הצבעה בעד ההצעה לביטול אכרזה על חלק משמורת טבע הר מירון, כפי שהוצעה על-ידי היועץ המשפטי לוועדה – 3 נגד – אין נמנעים – אין ההצעה נתקבלה.

מגלי והבה: צריך להצביע קודם כל על ההצעה של שר הפנים.

דוד אזולאי: אנחנו מצביעים על הגריעה כפי שביקש שר הפנים, למעט השטח המסומן במפה באדום.

דוד אזולאי: זאת ההצעה ועליה הצבענו.

דוד אזולאי: זכותו של אדוני להצביע כרצונו.

מגלי והבה: אני בעד, אבל חשבתי שתקיים הצבעה על הגריעה ואחר-כך הצבעה על הצעת שר הפנים.

תומר רוזנר: זה אותו דבר.

דוד אזולאי: אי אפשר לקיים שתי הצבעות.

דוד אזולאי: אני מודה לכם.

דוד אזולאי: תודה רבה.

דוד אזולאי: הישיבה נעולה.